Nuon Chea

**Nuon Chea** (kmerski: នួន ជា; Voat Kor, 7. srpnja 1926. – Phnom Penh, 4. kolovoza 2019.) je bivši kambodžanski komunistički političar i jedan od glavnih ideologa Crvenih Kmera. Znan kao **"brat broj 2"** (kmerski: បងធំទី២), Nuon je bio jedan od najodanijih sljedbenika Pol Pota te drugi čovjek Demokratske Kampućije. Tokom perioda komunističke vladavine, Nuon je bio predsjednik Predstavničke skupštine i Stalnog komiteta, a od kraja rujna do kraja listopada je bio i vršitelj dužnsoti premijera. Kao drugi čovjek u državi, Nuon Chea je bio jedan od glavnih odgovornih za provođenje kambodžanskog genocida.

Tokom svoje karijere, koristio je i pseudonime **Long Bunruot** (kmerski: ឡុង ប៊ុនរត្ន) i **Rungloet Laodi** (tajlandski: รุ่งเลิศ เหล่าดี).

Rođen je 1926. godine kao **Lau Kim Korn**; njegov otac je bio trgovac i farmer, a majka krojačica. Odgajan prema kineskim i kmerskim običajima, Nuon je sa sedam godina pošao u školu te se školovao na tajlandskom, francuskom i kmerskom. Tokom 40-ih godina upisuje se na Univerzitet Thammasat u Bangkoku te radi u tajlandskom ministarstvu vanjskih poslova. Upravo će se u Bangkoku prvi put susresti s komunističkim idejama te će se ubrzo pridružiti komunističkom pokretu kojeg je predvodio Pol Pot; za razliku od većine visokih dužnosnika Crvenih Kmera, Nuon nije studirao u Parizu.

Aktivno je sudjelovao u političkim aktivnostima Crvenih Kmera tokom njihovog gerilskog ratovanja protiv princa Sihanouka i, kasnije, Lon Nola. Prema dokumentima iz sovjetskih arhiva, Nuon Chea je bio glavni pregovarač sa Sjevernim Vijetnamom oko slanja njihove vojske na teritorij Kambodže tokom građanskog rata 1970. godine, a upravo će njegovi često kontakti s Hanoijem dovesti do toga da mu je Vijetnam vjerovao više nego Pol Potu ili Ieng Saryju. Nakon pobjede u građanskom ratu i uspostave Demokratske Kampućije, Nuon Chea je početkom 1976. godine postao predsjednik Predstavničke skupštine, a ubrzo i predsjednik Stalnog komiteta, koji je predstavljao Skupštinu kada ona nije zasijedala. Kada se Pol Pot 27. rujna 1976. godine nakratko povukao s mjesta premijera, navodeći zdravstvene razloge, Nuon Chen je postao vršitelj dužnosti, obavljajući tu funkciju do 25. listopada iste godine. Iako su Vijetnamci jedva dočekali ovakav potez, vjerujući kako će s Nuonom lakše surađivati, radilo se zapravo o internoj igri kako bi se provele čistke među Crvenim Kmerima, dok Pol Pot nikada nije imao stvarnu namjeru povući se s vlasti.

Nuonova politička karijera u Demokratskoj Kampućiji prekinuta je u siječnju 1979. godine nakon uspješne vijetnamske invazije, nakon koje bježi s Pol Potom i preostalim Crvenim Kmerima u džunglu uz granicu s Tajlandom. Predao se u prosincu 1998. godine, zajedno s preostalim Crvenim Kmerima; Hun Senova vlada ubrzo je objavila kako Nuon neće biti kazneno gonjen, što je međunarodna zajednica oštro osudila. Ipak, dana 19. rujna 2007. godine, osamdesetjednogodšnji Nuon Chea je uhapšen u svom domu u Pailinu i izveden pred Kambodžanski tribunal u Phnom Penhu pod optužbama za ratne zločine i zločine protiv čovječnosti. U svibnju 2013. godine je izrazio žaljenje zbog počinjenih zločina.

Prvostupanjskom presudom donijetom u kolovozu 2014. godine, Nuon Chea je osuđen na doživotni zatvor za zločine protiv čovječnosti, dok je proces za genocid zaključen 2018. godine, također osuđujućom presudom.

Umro je 4. kolovoza 2019. godine u bolnici u Phnom Penhu.

## Reference

## Vanjske veze

*Extraordinary Chambers in the Courts of Cambodia 
*"Brother Number Two Enjoys Retirement" Full Transcript
*Cambodia Tribunal Monitor
*Documentary Feature Film featuring interviews with Nuon Chea

|-